

RĪGAS DOME

Rātslaukums 1, Rīga, LV-1539, tālrunis 67012222, e-pasts: riga@riga.lv

NOLIKUMS

Rīgā

|  |  |
| --- | --- |
| 2022. gada 24. augustā | Nr. RD-22-206-no |
|  | (prot. Nr. 68, 29. §) |

**Rīgas domes Konsultatīvās padomes sabiedrības integrācijas jautājumos nolikums**

*Grozījumi ar RD 24.01.2024. nolikumu Nr. RD-24-377-no*

Izdots saskaņā ar Valsts pārvaldes iekārtas likuma 72. panta pirmās daļas 2. punktu

**I. Vispārīgie jautājumi**

1. Rīgas domes Konsultatīvā padome sabiedrības integrācijas jautājumos (turpmāk – Konsultatīvā padome) ir konsultatīva institūcija, kas izveidota ar mērķi nodrošināt nevalstiskā sektora līdzdalību Rīgas valstspilsētas pašvaldības (turpmāk – Pašvaldība) sabiedrības integrācijas politikas plānošanā, īstenošanā un novērtēšanā.

2. Konsultatīvā padome darbojas saskaņā ar Latvijas Republikas normatīvajiem aktiem, Rīgas domes izstrādātajiem stratēģiskajiem dokumentiem un šo nolikumu.

3. Konsultatīvās padomes lēmumiem ir ieteikuma raksturs.

**II. Konsultatīvās padomes funkcijas, uzdevumi un tiesības**

4. Konsultatīvās padomes funkcijas:

4.1. nodrošināt nevalstiskā sektora līdzdalību sabiedrības integrācijas politikas īstenošanā Pašvaldībā;

4.2. veicināt sabiedrības interesēm un vajadzībām atbilstošas politikas plānošanas dokumentu izstrādi;

4.3. nodrošināt uz sadarbību balstītu, koordinētu un sistemātisku sabiedrības integrācijas politikas īstenošanu.

5. Konsultatīvas padomes uzdevumi:

5.1. piedalīties ilgtermiņa sabiedrības integrācijas stratēģijas izstrādē un sekot tās īstenošanai Pašvaldībā;

5.2. sniegt atzinumus par Pašvaldības institūciju un iestāžu normatīvajiem aktiem un stratēģiskajiem dokumentiem;

5.3. sniegt atzinumus Rīgas domei par izskatāmajiem jautājumiem, kas ietekmē sabiedrības integrācijas procesu;

5.4. veicināt sabiedrības iesaistīšanos lēmumu projektu izstrādes procesā;

5.5. analizēt un aktualizēt informāciju par sabiedrības integrācijas jautājumiem Rīgas pilsētā.

6. Konsultatīvajai padomei ir tiesības:

6.1. pieaicināt Pašvaldības amatpersonas un ekspertus sabiedrības integrācijas jautājumu risināšanai un analīzei;

6.2. atbilstoši kompetencei pieprasīt un saņemt Konsultatīvajai padomei nepieciešamo informāciju no visām Pašvaldības institūcijām, kuru darbība skar sabiedrības integrācijas jautājumus;

6.3. veidot darba grupas atsevišķu Konsultatīvās padomes kompetencē esošo jautājumu sagatavošanai;

6.4. konsultēt Pašvaldības institūcijas sabiedrības integrācijas politikas jautājumos;

6.5. paust Konsultatīvās padomes viedokli plašsaziņas līdzekļos;

6.6. veikt citus pasākumus, kas nepieciešami šī nolikuma 5. punktā minēto uzdevumu izpildei.

**III. Konsultatīvās padomes sastāvs**

7. Konsultatīvās padomes sastāvā ir:

7.1. Rīgas domes Finanšu un administrācijas lietu komitejas priekšsēdētājs;

7.2. Rīgas domes deputātu frakciju pārstāvji atbilstoši proporcionalitātes principam;

7.3. Rīgas Apkaimju iedzīvotāju centra pārstāvji;

7.4. Rīgas valstspilsētas pašvaldības Izglītības, kultūras un sporta departamenta pārstāvis;

7.5. Rīgas valstspilsētas pašvaldības Labklājības departamenta pārstāvis;

7.6. Rīgas valstspilsētas pašvaldības Pilsētas attīstības departamenta pārstāvis;

7.7. Rīgas valstspilsētas pašvaldības Centrālās administrācijas Komunikācijas pārvaldes pārstāvis;

7.8. nevalstisko organizāciju – biedrību vai nodibinājumu (turpmāk – Organizācija) pārstāvji, kas darbojas sabiedrības integrācijas jomā, tai skaitā vismaz vienas jauniebraucēju izveidotas Organizācijas vai Organizācijas, kas pārstāv jauniebraucēju intereses, pārstāvis.

*(Punkts izteikts RD 24.01.2024. nolikuma Nr. RD-24-377-no redakcijā)*

8. Organizāciju pārstāvji Konsultatīvajā padomē tiek iekļauti atbilstoši principam – par vienu Organizācijas pārstāvi vairāk nekā Pašvaldības pārstāvju.

9. Organizāciju pārstāvji darbam Konsultatīvajā padomē tiek atlasīti konkursa kārtībā saskaņā ar Rīgas Apkaimju iedzīvotāju centra izdoto konkursa nolikumu. Organizāciju pārstāvju pilnvaru laiks Konsultatīvajā padomē ir trīs gadi.

*(Ar grozījumiem, kas izdarīti ar RD 24.01.2024. nolikumu Nr. RD-24-377-no)*

9.1 Ja dalībai konkursā nav pieteikts atbilstoši 8. punktā noteiktajam principam pietiekošs Organizāciju pārstāvju skaits, tad tiek pagarināts konkursa pieteikšanās termiņš. Ja pagarinātajā termiņā nav pieteikts pietiekošs Organizāciju pārstāvju skaits, tad apstiprināšanai darbam Konsultatīvajā padomē tiek virzīti visi pieteiktie un konkursa nolikumā noteiktajām prasībām atbilstošie Organizāciju pārstāvji, ievērojot 9. punktā noteikto Organizāciju pārstāvju pilnvaru laiku.

*(RD 24.01.2024. nolikuma Nr. RD-24-377-no redakcijā)*

10. Konsultatīvās padomes personālsastāvu apstiprina Rīgas dome.

11. Ja kāds Organizāciju pārstāvis kādu apstākļu dēļ nevar turpināt darbu Konsultatīvajā padomē, viņa vietā darbam Konsultatīvajā padomē tiek aicināts nākamais konkursā lielāko punktu skaitu ieguvušais pretendents.

**IV. Konsultatīvās padomes darba organizācija**

12. Konsultatīvās padomes darba organizatoriskā forma ir Konsultatīvās padomes sēde.

13. Konsultatīvās padomes sēdes ir atklātas.

14. Konsultatīvās padomes sēdes notiek ne retāk kā reizi trijos mēnešos, ne vēlāk kā piecas dienas pirms sēdes informējot Konsultatīvās padomes locekļus par sēdes norises vietu, laiku un darba kārtību.

15. Konsultatīvā padome ir lemttiesīga, ja sēdē piedalās vairāk nekā puse Konsultatīvās padomes locekļu.

16. Konsultatīvās padomes sēdes vada Konsultatīvās padomes priekšsēdētājs. Konsultatīvās padomes priekšsēdētāja prombūtnes laikā viņa funkcijas pilda Konsultatīvās padomes priekšsēdētāja vietnieks.

17. Konsultatīvās padomes priekšsēdētāju un Konsultatīvās padomes priekšsēdētāja vietnieku ievēl Konsultatīvā padome no Konsultatīvās padomes locekļu vidus.

18. Konsultatīvās padomes priekšsēdētājs:

18.1. sasauc Konsultatīvās padomes sēdes un apstiprina to darba kārtību;

18.2. vada Konsultatīvās padomes sēdes;

18.3. pieņem lēmumu par Konsultatīvās padomes sēdes norisi klātienē vai attālināti;

18.4. bez īpaša pilnvarojuma pārstāv Konsultatīvo padomi;

18.5. paraksta Konsultatīvās padomes sēdes protokolu un citus Konsultatīvās padomes dokumentus.

19. Konsultatīvās padomes sekretariāta funkcijas pilda Rīgas Apkaimju iedzīvotāju centrs. Konsultatīvās padomes sēdes tiek protokolētas, to protokolēšanu nodrošina Konsultatīvās padomes sekretariāts, kas pirms protokola parakstīšanas elektroniski nosūta attiecīgās sēdes dalībniekiem saskaņošanai Konsultatīvās padomes sēdes protokola projektu.

*(Ar grozījumiem, kas izdarīti ar RD 24.01.2024. nolikumu Nr. RD-24-377-no)*

20. Konsultatīvā padome lēmumus pieņem ar klātesošo Konsultatīvās padomes locekļu balsu vairākumu, atklāti balsojot. Ja balsu skaits sadalās vienādi, izšķirošā ir Konsultatīvās padomes priekšsēdētāja balss.

21. Konsultatīvās padomes dokumenti glabājami Rīgas Apkaimju iedzīvotāju   
centra arhīvā.

*(RD 24.01.2024. nolikuma Nr. RD-24-377-no redakcijā)*

**V. Noslēguma jautājumi**

22. Atzīt par spēku zaudējušu Rīgas domes 2010. gada 5. oktobra nolikumu Nr. 73 “Rīgas domes Konsultatīvās padomes sabiedrības integrācijas jautājumos nolikums”.

23. Nolikuma 7.2. apakšpunkts tiek piemērots ar jauno Rīgas domes sasaukumu. Līdz esošā Rīgas domes sasaukuma beigām Konsultatīvās padomes sastāvā turpina darboties Rīgas domes deputāti atbilstoši Rīgas domes 02.12.2020. lēmumā Nr. 97 “Par Rīgas domes Konsultatīvās padomes sabiedrības integrācijas jautājumos personālsastāvu” noteiktajam sastāvam.

|  |  |
| --- | --- |
| Rīgas domes priekšsēdētājs | M. Staķis |